MT Il-Ġurnal Uffiċjali tal-Unjoni Ewropea C 356/124

Opinjoni tal-Kumitat tar-Reġjuni dwar il-“Proposta għal direttiva għall-ippjanar spazjali marittimu u għall-ġestjoni integrata tal-kosta”

2013/C 356/18

IL-KUMITAT TAR-REĠJUNI

— jenfasizza li d-Direttiva proposta saret fil-kuntest ta' għadd ta' Stati Membri li diġà għandhom politiki tal-MSP u tal-ICM, u li fihom huma atturi ewlenin l-awtoritajiet lokali u reġjonali; barra minn hekk, jixtieq li l-proposta ma jkollha l-ebda impatt fuq il-kompetenzi li jeżistu mal-Istati Membri u fi ħdanhom fil-qasam tal-ippjanar spazjali;

— jaħseb li għadha miftuħa l-kwistjoni dwar jekk l-UE għandhiex toħloq leġislazzjoni u trid tiġi indirizzata wkoll il-mistoqsija dwar kif għandha toħloq leġislazzjoni; jissuġġerixxi f'dan ir-rigward li l-proposta kif inhi miktuba bħalissa tikser il-prinċipju tal-proporzjonalità;

— jissuġġerixxi li d-Direttiva proposta ma tipprovdix biżżejjed flessibilità għall-implimentazzjoni peress li: (a) ma tirrispettax proċessi informali li ilhom stabbiliti sew għall-ICM f'uħud mill-Istati Membri; u (b) il-proposti dwar l-ICM b'mod partikolari jmorru kontra b'mod dirett il-kompetenzi attwali għall-politika u l-prattika tal-ippjanar spazjali li huma fil-livell reġjonali u/jew lokali;

— jenfasizza li Direttiva qafas m'għandhiex tistabbilixxi l-kontenut tal-pjani spazjali marittimi;

— jemmen li Direttiva qafas għandha tistabbilixxi prinċipji komuni u tiffaċilita l-kooperazzjoni transkonfinali u l-kooperazzjoni bejn l-awtoritajiet nazzjonali li huma kompetenti għall-kosti tagħhom, u tħalli d-definizzjoni ta' “żoni kostali” għall-awtoritajiet tal-Istati Membri;

— jenfasizza li d-Direttiva proposta, kif inhi miktuba bħalissa, se jkollha konsegwenzi negattivi għall-politika u l-proċedura ta' ppjanar lokali/reġjonali, peress li l-proposta se tissuġġetta l-pjani spazjali b'dimensjoni kostali għal rekwiżiti minimi ta' kontenut speċifiċi għas-settur, li jdgħajfu bil-kbir l-awtonomija tal-awtoritajiet tal-ippjanar biex iżommu bilanċ bejn il-ħtiġijiet tal-użijiet adatti kollha;

Relatur Is-Sur Paul O’DONOGHUE, Membru tal-Kunsill tal-Kontea ta’ Kerry u tas-South West Regional Authority (IE/ALDE) Dokument ta' referenza Proposta għal Direttiva tal-Parlament Ewropew u tal-Kunsill li tistabbilixxi qafas għall-ippjanar spazjali marittimu u l-ġestjoni integrata tal-kosta COM(2013) 133 final

I. RAKKOMANDAZZJONIJIET TA’ POLITIKA

IL-KUMITAT TAR-REĠJUNI

Kummenti ġenerali

1. jappoġġja l-għanijiet ġenerali tad-Direttiva proposta: li jkun hemm ġestjoni iktar effettiva tal-attivitajiet marittimi u użu effiċjenti tar-riżorsi tal-baħar; li jiġi żviluppat proċess konsistenti u msejjes fuq l-evidenza- għat-teħid tad-deċiżjonijiet u kooperazzjoni msaħħa tal-ġestjoni kostali u marittima; li tiġi faċilitata l-implimentazzjoni koerenti ta' objettivi ta' politika ewlenin tal-UE (1) u tikkontribwixxi għat-tkabbir sostenibbli u l-iżvilupp tal-ekonomija “blu”;

2. jilqa' b'sodisfazzjon l-isforzi sabiex ikun hemm koordinazzjoni aħjar bejn attivitajiet ibbażati fuq l-art u dawk fuq il-baħar; jappoġġja politika Ewropea koerenti msejsa fuq l-aħjar prattiki internazzjonali u jifhem u jaqbel mal-prattiki nazzjonali stabbiliti; u jappoġġja l-iżvilupp ta' prinċipji komuni għall-Ippjanar Spazjali Marittimu (MSP) u l-Ġestjoni Integrata tal-Kosta (ICM);

3. jenfasizza li d-Direttiva proposta saret fil-kuntest ta' għadd ta' Stati Membri li diġà għandhom politiki tal-MSP u tal-ICM, jew qed jiżviluppaw politiki bħal dawn, u li fihom huma atturi ewlenin l-awtoritajiet lokali u reġjonali; barra minn hekk, jixtieq li l-proposta ma jkollha l-ebda impatt fuq il-kompetenzi li jeżistu mal-Istati Membri u fi ħdanhom fil-qasam tal-ippjanar spazjali;

4. peress li “l-ippjanar spazjali marittimu” jirrikjedi konsultazzjonijiet regolari bejn l-Istati Membri, ir-rwol tal-UE f'dan il-qasam għandu jkun limitat għat-tfassil ta' qafas proċedurali jew standards proċedurali;

5. jiddispjaċih li għall-Valutazzjoni tal-Impatt ma saritx konsultazzjoni mmirata mal-awtoritajiet lokali u reġjonali, bħala awtoritajiet tal-ippjanar u implimentaturi ewlenin tad-Direttiva proposta;

Bażi legali

6. jagħraf li d-Direttiva proposta tkompli fuq it-twaqqif tal-Politika Marittima Integrata fl-2007 u l-adozzjoni tal-aġenda ta' “Tkabbir Blu” fl-2012, iżda minkejja dan jifhem parti mit-tħassib li ġie espress dwar il-bażi legali multipla tad-Direttiva proposta;

7. f'dan ir-rigward jinnota l-opinjoni tas-Servizz Legali tal-Kunsill (2) dwar il-bażi legali multipla li tintuża għad-Direttiva proposta; iqis li se tkun meħtieġa aktar ċarezza meta l-Kummissjoni Ewropea tressaq proposti oħra fil-futur li jużaw bażi legali multipla jew l-Artikolu 3 (TUE-koeżjoni territorjali) li jista' jkollhom implikazzjonijiet diretti u/jew indiretti għall-politika u t-twettiq tal-ippjanar spazjali fl-Istati Membri;

Il-prinċipji tas-sussidjarjetà u tal-proporzjonalità

8. jenfasizza li l-kontroll tas-sussidjarjetà minn parlamenti nazzjonali (u reġjonali) ipproduċa disa' opinjonijiet b'raġunar negattiv (3); jaqbel li elementi tad-Direttiva proposta jonqsu milli jissodisfaw b'mod adegwat ir-rekwiżiti ta' neċessità u ta' valur miżjud għal leġislazzjoni fil-livell tal-UE;

9. japprezza li hemm tħassib fir-rigward ta': (a) kompetenza – nuqqas ta' kompetenza ċara fil-livell tal-UE, filwaqt li l-MSP u l-ICM diġà huma kompetenza nazzjonali, reġjonali u/jew lokali f'xi Stati Membri; (b) id-Direttiva proposta tonqos milli tqis b'mod adegwat l-ispeċifiċitajiet reġjonali/lokali ta' żoni kostali u prattiki attwali ta' ppjanar u ġestjoni; u (c) kemm huwa adatt li l-leġislazzjoni tal-UE tintuża biex jiġu indirizzati kwistjonijiet transkonfinali speċifiċi u l-adegwatezza tal-livell tal-UE biex toħloq qafas għal kooperazzjoni ma' pajjiżi terzi, fejn diġà joperaw konvenzjonijiet marittimi internazzjonali;

10. jaħseb li għadha miftuħa l-kwistjoni dwar jekk l-UE għandhiex toħloq leġislazzjoni u trid tiġi indirizzata wkoll il-mistoqsija dwar kif għandha toħloq leġislazzjoni; jissuġġerixxi f'dan ir-rigward li l-proposta kif inhi miktuba bħalissa tikser il-prinċipju tal-proporzjonalità

11. jaħseb li d-Direttiva proposta hija wisq preskrittiva; ma jaqbilx mal-elenekar tar-rekwiżiti minimi fl-Artikoli 6-8 peress li dawn jillimitaw l-ambitu għall-istabbiliment tal-prijoritajiet reġjonali u lokali u jmorru kontra l-objettivi ddikjarati tad-Direttiva, billi huma proċedurali biss u ma jintervjenux fid-dettalji tal-ippjanar;

12. jissuġġerixxi li d-Direttiva proposta ma tipprovdix biżżejjed flessibilità għall-implimentazzjoni peress li: (a) ma tirrispettax proċessi informali li ilhom stabbiliti sew għall-ICM f'uħud mill-Istati Membri; u (b) il-proposti dwar l-ICM b'mod partikolari jmorru kontra b'mod dirett il-kompetenzi attwali għall-politika u l-prattika tal-ippjanar spazjali li huma fil-livell reġjonali u/jew lokali;

13. barra minn hekk, jesprimi d-dubji tiegħu dwar l-approċċ preskrittiv lejn aspetti oħrajn tal-proposta, bħall-istabbiliment ta' perjodi fissi għar-reviżjoni ta' pjani u strateġiji (Artikolu 6) u r-rekwiżiti dwar rapportar (Artikolu 15); jaħseb li ż-żidiet assoċjati fil-burokrazija, il-piż amministrattiv u l-ispejjeż addizzjonali fl-implimentazzjoni tad-Direttiva, b'mod partikolari fil-livell lokali, idgħajfu dejjem iżjed il-valur miżjud tagħha;

14. għandu riżervi dwar l-użu propost ta' aktar Atti ta' Implimentazzjoni dwar l-istadji operattivi għall-istabbiliment ta' pjani u strateġiji (Artikolu 16); iħoss li dan imur lil hinn minn dak li hu meħtieġ biex jgħin jimplimenta l-obbligi tad-Direttiva u jagħti x'jifhem li l-Kummissjoni Ewropea tikkunsidra li d-Direttiva, kif inhi proposta bħalissa, trid tissaħħaħ iżjed; jissuġġerixxi li l-użu propost tal-Atti ta' Implimentazzjoni jiġi kkunsidrat mill-ġdid sabiex jiffokaw fuq aspetti proċedurali biss;

Ippjanar Spazjali Marittimu (MSP)

15. jappoġġja bis-sħiħ l-iżvilupp tal-MSP bħala għodda multisettorjali li tiffaċilita l-implimentazzjoni tal-approċċ ta' ekosistema, sabiex jiġi appoġġjat l-użu razzjonali tar-riżorsi tal-baħar, jiġu rikonċiljati attivitajiet tal-bniedem konkurrenti u jiġi minimizzat l-impatt fuq l-ambjent marittimu, kif ukoll jiġi assigurat li ż-żoni marittimi u kostali jkunu reżistenti għat-tibdil fil-klima; jappoġġja wkoll approċċ immexxi minn pjan li jipprovdi regoli ċari sabiex jikkontribwixxi għat-trawwim ta' investiment fit-tul u b'hekk jiżdied il-kontribut tal-attivitajiet marittimi lejn it-tilħiq tal-objettivi tal-Istrateġija Ewropa 2020;

16. jenfasizza li l-MSP jrid jiġi żviluppat bħala għodda ta' ppjanar newtrali li tinkorpora ċertu livell ta' flessibilità sabiex jiġu akkomodati proċessi ta' politika adatti għal diversi ambjenti marittimi; barra minn hekk jappella għaċ-ċarezza fir-rigward tal-ambitu tal-approċċ imsejjes fuq l-ekosistema tal-abbozz tad-Direttiva peress li se jkun hemm bżonn ta' bilanċ bejn żvilupp ekonomiku u ħarsien ambjentali; għaldaqstant jirrifjuta l-istabbiliment ta' prijoritajiet minn fuq għal isfel u r-rekwiżiti minimi għall-pjani ta' ġestjoni u l-użu tal-MSP bħala strument sabiex tiġi żgurata l-implimentazzjoni ta' objettivi ta' politika speċifiċi għas-settur;

17. jaħseb li d-Direttiva proposta, kif inhi miktuba bħalissa, hija ddettaljata wisq u mhux flessibbli biżżejjed biex tqis bis-sħiħ: il-prattiki attwali tal-MSP; il-ħtieġa biex l-istabbiliment tal-prijoritajiet ta' ġestjoni jibqa' fil-livell nazzjonali jew sottonazzjonali; u l-ispeċifiċità reġjonali tar-riżorsa tal-baħar;

18. madankollu, jappoġġja l-adozzjoni ta' direttiva qafas għall-istabbiliment tal-MSP fl-Unjoni Ewropea, li meta tqis il-prattiki attwali f'xi Stati Membri, għandha: tistabbilixxi l-obbligu għal pjani spazjali marittimi; tistabbilixxi prinċipji komuni; tistabbilixxi rekwiżiti minimi għal kooperazzjoni transkonfinali u l-koordinazzjoni ta' pjani marittimi; u tiddefinixxi l-prinċipji għar-rikonċiljazzjoni ta' użijiet differenti li jikkompetu ma' xulxin fl-ispazju marittimu u l-objettivi ta' Pjani Spazjali Marittimi differenti li jikkompetu bejniethom;

19. jenfasizza li Direttiva qafas m'għandhiex tistabbilixxi l-kontenut tal-pjani spazjali marittimi;

20. jenfasizza li, fl-appoġġ għall-MSP, l-iżvilupp tal-ekonomija “blu” jeħtieġ ġestjoni integrata bl-MSP bħala parti mis-soluzzjoni għaliha, iżda mhux is-soluzzjoni, u li l-governanza marittima trid titjieb;

21. għalhekk huwa sorpriż li, meta wieħed iqis in-natura preskrittiva tiegħu, l-abbozz ta' Direttiva ma jgħid xejn dwar il-prinċipji ta' governanza meħtieġa; b'hekk jaħseb li l-politika marittima u l-MSP b'mod partikolari jeħtieġu approċċ ta' governanza transsettorjali u f'diversi livelli; jirrikonoxxi li filwaqt li l-Istati Membri huma responsabbli għall-amministrazzjoni tal-ibħra territorjali u ż-ŻEE, l-awtoritajiet lokali u reġjonali, bis-saħħa tal-kompetenzi tagħhom fil-qasam tal-ippjanar u l-ġestjoni spazjali, jistgħu jiżguraw koerenza u koordinazzjoni bejn approċċi ta' ppjanar spazjali marittimu u terrestru;

Ġestjoni Integrata tal-Kosta (ICM)

22. jenfasizza li ilu żmien sostenitur tal-ICM (li qabel kienet l-ICZM) u jirrikonoxxi li l-ICM tista' taqdi twol sinifikanti fil-kisba ta' sinerġiji bejn l-oqfsa ta' ppjanar għall-ambjenti marittimi u terrestri u l-bini ta' kunsens fost il-partijiet interessati kkonċernati;

23. jiġbed l-attenzjoni għad-definizzjoni ta' “żona kostali” (Artikolu 3(1)) u b'mod partikolari l-implikazzjonijiet li din għandha fuq l-awtoritajiet ta' ppjanar lokali/reġjonali; b'mod partikolari, jaħseb li d-definizzjoni tan-naħa tal-baħar taż-żona għandha tinkludi l-baħar territorjali kollu bħala delimitazzjoni wiesgħa ħafna u lil hinn mill-ambitu tal-awtoritajiet ta' ppjanar attwali (inklużi r-riżorsi umani u finanzjarji tagħhom) f'għadd ta' Stati Membri, u li d-definizzjoni tan-naħa tal-art taż-żona mhux ċara biżżejjed u jidher b'mod ċar li għandha implikazzjonijiet diretti għall-pjani u l-prattiki attwali tal-użu tal-art;

24. jemmen li Direttiva qafas għandha tistabbilixxi prinċipji komuni u tiffaċilita l-kooperazzjoni transkonfinali u l-kooperazzjoni bejn l-awtoritajiet nazzjonali li huma kompetenti għall-kosti tagħhom, u tħalli d-definizzjoni ta' “żoni kostali” għall-awtoritajiet tal-Istati Membri, fejn dan hu meħtieġ u kif ikun adatt għall-politika u l-prattika tal-ippjanar fil-ġurisdizzjonijiet tagħhom;

25. jaħseb li l-interfaċċja bejn l-ippjanar tal-art u dak tal-baħar trid tieħu approċċ iktar olistiku, meta wieħed iqis li l-interkonnessjonijiet bejn l-art u l-baħar imorru lil hinn miż-“żona kostali” (bħall-influwenza tal-baċini tax-xmajjar iktar 'il ġewwa fit-territorju, l-impatt tal-portijiet bħala ċentri ta' żvilupp rurali, l-interkonnessjoni tar-rotot tat-trasportazzjoni u s-sistemi tal-ġenerazzjoni u t-trażimissjoni tal-enerġija; eċċ.) u jissuġġerixxi li l-Istati Membri jrid ikollhom flessibbiltà ikbar biex jiddeterminaw liema għodod għandhom jużaw biex jippermettu koordinazzjoni effettiva bejn l-attivitajiet ibbażati fuq l-art u dawk ibbażati fil-baħar;

26. għalhekk jesprimi d-dubji tiegħu dwar il-valur li jiġi trasformat dak li bħalissa huwa approċċ ta' ġestjoni informali f'għodda ta' ppjanar formali addizzjonali; mhuwiex konvint mill-Artikolu 2(3) li jgħid li “id-dispożizzjonijiet ta' din id-Direttiva għandhom ikunu mingħajr preġudizzju għall-kompetenzi tal-Istati Membri għall-ippjanar urban u rurali” peress li jqis it-tfassil ta' leġislazzjoni għal Ġestjoni Integrata tal-Kosta bħala leġislazzjoni dwar l-ippjanar terrestru, li hija primarjament kompetenza tal-livell tal-Istat Membru, għalkemm f'xi Stati Membri din il-kompetenza leġislattiva hija tar-reġjuni; jemmen li l-implimentazzjoni tad-Direttiva ser ikollha impatt dirett fuq il-prattika tal-ippjanar fil-livell nazzjonali, reġjonali u lokali u għal dawn ir-raġunijiet għandu riżervi qawwija dwar li l-produzzjoni ta' strateġiji tal-ICM issir obbligu fl-Istati Membri kostali kollha (4);

27. ifakkar fir-Rakkomandazzjoni tal-ICZM (2002) li kkunsidrat li meta wieħed iqis id-diversità tal-kundizzjonijiet fiż-żona kostali u l-oqfsa legali u istituzzjonali fl-Istati Membri, l-objettivi tal-azzjoni proposta (l-implimentazzjoni tal-ICZM fl-Ewropa) jistgħu jinkisbu bl-aħjar mod permezz ta' gwida fil-livell Komunitarju (5); jissuġġerixxi li ftit li xejn inbidel minn dak iż-żmien 'l hawn u jiddispjaċih li l-Kummissjoni Ewropea ma kkunsidratx b'mod sħiħ l-għażliet kollha mhux vinkolanti biex tissaħħaħ l-implimentazzjoni tal-ICM;

28. madankollu jaħseb li l-ICM trid tkompli taqdi rwol importanti billi tikkomplementa l-MSP u tgħin fil-ġestjoni tar-riżorsi kostali u fl-involviment tal-partijiet interessati kkonċernati; jitlob lill-Kummissjoni Ewropea tikkunsidra mill-ġdid kif dan jista' jingħata ħajja ġdida permezz tal-iżvilupp ta' miżuri mhux vinkolanti iktar adatti; jipproponi li l-Istati Membri jevalwaw liema miżuri speċifiċi jridu jittieħdu sabiex tiġi żgurata konsistenza aħjar bejn l-użu tal-art u pjani spazjali marittimi;

L-impatti lokali u reġjonali

29. jenfasizza r-rwol li jaqdu l-awtoritajiet lokali u reġjonali fil-politika tal-ippjanar spazjali, inkluż fil-prattiki attwali tal-MSP u l-ICM; jenfasizza wkoll li l-awtoritajiet lokali u reġjonali diġà jieħdu sehem f'koordinazzjoni transkonfinali bilaterali fil-politika tal-ippjanar spazjali;

30. jappoġġja inizjattivi ta' kooperazzjoni reġjonali li diġà jeżistu, fil-livell makroreġjonali u tal-baċin tal-baħar; jiddispjaċih li d-Direttiva proposta ma tipprovdix b'mod speċifiku għad-diversità tal-ambjenti marittimi u l-kooperazzjoni potenzjali iktar mill-qrib fejn jitqiesu speċifiċitajiet reġjonali bħal dawn; barra minn hekk, jaħseb li se jkollhom jiġu stabbiliti dispożizzjonijiet għan-nuqqas ta' prevedibilità fir-rigward ta' negozjati ma' ċerti pajjiżi terzi u l-kumplessità għar-Reġjuni Ultraperiferiċi;

31. jaħseb li l-impatti potenzjali intenzjonati u mhux intenzjonalti tad-Direttiva proposta fil-livell lokali/reġjonali se jkunu sinifikanti, b'mod partikolari f'termini ta' (a) l-impatt fuq il-kompetenzi attwali fil-livell lokali/reġjonali fil-politika u l-prattika tal-ippjanar; u (b) l-impożizzjoni ta' piżijiet amministrattivi u finanzjarji addizzjonali;

32. jenfasizza li d-Direttiva proposta, kif inhi miktuba bħalissa, se jkollha konsegwenzi negattivi għall-politika u l-proċedura ta' ppjanar lokali/reġjonali, peress li l-proposta se tissuġġetta l-pjani spazjali b'dimensjoni kostali għal rekwiżi minimi ta' kontenut speċifiċi għas-settur, li jdgħajfu bil-kbir l-awtonomija tal-awtoritajiet tal-ippjanar biex iżommu bilanċ bejn il-ħtiġijiet tal-użijiet adatti kollha;

33. jaħseb li l-perjodu ta' żmien propost sabiex ikunu implimentati pjani marittimi u strateġiji kostali fi żmien 36 xahar wara li tidħol fis-seħħ id-Direttiva huwa ambizzjuż ħafna; jenfasizza li huwa impossibbli li mira ta' żmien bħal din tiġi rispettata billi l-MSP u l-ICM għadhom fl-infanzja tagħhom; jipproponi għalhekk li dawn il-perjodi ta' żmien jiġu estiżi;

34. b'mod iktar speċifiku, jesprimi d-dubji tiegħu dwar il-loġika li tirrikjedi li ssir reviżjoni tal-pjani spazjali marittimi u tal-istrateġiji tal-ġestjoni integrata tal-kosta tal-inqas kull sitt snin, fuq il-bażi li dan ikun eżerċizzju diffiċli u li jqum ħafna flus għall-awtoritajiet kompetenti u li ma jikkonformax neċessarjament maċ-ċikli stabbiliti sew tar-reviżjoni tal-pjani fl-Istati Membri;

35. jenfasizza li l-implimentazzjoni se toħloq piżijiet addizzjonali sinifikanti fuq l-awtoritajiet tal-ippjanar fil-livell lokali u reġjonali, kif ukoll titlob lil dawn l-awtoritajiet, fi żmien ta' awsterità baġitarja, biex isibu riżorsi finanzjarji u umani addizzjonali, inklużi pjanifikaturi kwalifikati (skarsi) fil-qasam tal-ippjanar spazjali marittimu, biex jikkonformaw mad-Direttiva;

36. huwa mħasseb li ma saritx valutazzjoni dettaljata mill-Kummissjoni Ewropea dwar l-iskala tal-piż amministrattiv u l-ispejjeż ta' implimentazzjoni addizzjonali, li ammont sinifikanti minnhom se jġarrbuh l-awtoritajiet lokali u reġjonali; jissuġġerixxi li dawn l-impatti jdgħafju l-aspetti ta' valur miżjud tad-Direttiva proposta għal dawn l-awtoritajiet;

37. għalhekk jipproponi li l-Kummissjoni Ewropea twettaq valutazzjoni ex-ante dettaljata ta': (a) l-impatt tad-Direttiva fuq il-prattika u l-politika eżistenti tal-ippjanar fir-reġjuni kostali; u (b) l-ispejjeż addizzjonali biex tiġi implimentata d-Direttiva, b'mod partikolari fil-livell lokali u reġjonali;

II. RAKKOMANDAZZJONIJIET SABIEX JITRESSQU EMENDI

Emenda 1

Premessa 3

Test propost mill-Kummissjoni Emenda tal-KtR Il-Politika Marittima Integrata tidentifika l-ippjanar spazjali marittimu u l-ġestjoni integrata tal-kosta bħala għodod ta’ politika trasversali sabiex l-awtoritajiet pubbliċi u l-partijiet interessati japplikaw approċċ integrat u koordinat. L-applikazzjoni ta’ approċċ ibbażat fuq l-ekosistemi se tikkontribwixxi għall-promozzjoni tat-tkabbir sostenibbli tal-ekonomiji marittimi u kostali u l-użu sostenibbli ta' riżorsi tal-baħar u kostalii. Il-Politika Marittima Integrata tidentifika l-ippjanar spazjali marittimu u l-ġestjoni integrata tal-kosta bħala għodod ta’ politika trasversali sabiex l-awtoritajiet pubbliċi u l-partijiet interessati japplikaw approċċ integrat u, koordinat u transkonfinali. L-applikazzjoni ta’ approċċ ibbażat fuq l-ekosistemi se tikkontribwixxi għall-promozzjoni tat-tkabbir sostenibbli tal-ekonomiji marittimi u kostali u l-użu sostenibbli ta' riżorsi tal-baħar u kostalii.

Raġuni

Kooperazzjoni transkonfinali iktar b'saħħitha hija kruċjali għall-politika marittima integrata, b'mod partikolari għall-ippjanar spazjali marittimu (MSP) u l-ġestjoni integrata taż-żoni kostali (ICZM).

Emenda 2

Premessa 12

Test propost mill-Kummissjoni Emenda tal-KtR Filwaqt li huwa xieraq li l-Unjoni tistabbilixxi regoli dwar pjanijiet spazjali marittimi u strateġiji għall-ġestjoni integrata tal-kosta, l-Istati Membri u l-awtoritajiet kompetenti tagħhom jibqgħu responsabbli għat-tfassil u d-determinazzjoni, fi ħdan l-ilmijiet tal-ibħra u ż-żoni kostali tagħhom, tal-kontenut ta' dawn il-pjanijiet u l-istrateġiji, inkluż it-tqassim tal-ispazju marittimu għall-attivitajiet tas-setturi differenti. Filwaqt li huwa xieraq li l-Unjoni tistabbilixxi regoli qafas dwar pjanijiet spazjali marittimi u strateġiji għall-ġestjoni integrata tal-kosta, l-Istati Membri u l-awtoritajiet kompetenti tagħhom jibqgħu responsabbli għat-tfassil u d-determinazzjoni, fi ħdan l-ilmijiet tal-ibħra u ż-żoni kostali tagħhom, tal-kontenut ta' dawn il-pjanijiet u l-istrateġiji, inkluż it-tqassim tal-ispazju marittimu għall-attivitajiet tas-setturi u l-użijiet marittimi differenti.

Emenda 3

Artikolu 3.2

Test propost mill-Kummissjoni Emenda tal-KtR 2. “Politika Marittima Integrata” tfisser il-politika tal-Unjoni bl-għan li trawwem teħid tad-deċiżjonijiet koordinat u koerenti biex jiġi mmassimizzat l-iżvilupp sostenibbli, it-tkabbir ekonomiku u l-koeżjoni soċjali tal-Istati Membri, b'mod partikolari fir-rigward tar-reġjunijiet kostali, insulari u l-aktar imbiegħda fl-Unjoni, kif ukoll is-setturi marittimi, permezz ta' politiki koerenti relatati mas-settur marittimu u kooperazzjoni internazzjonali rilevanti. 2. “Politika Marittima Integrata” tfisser il-politika tal-Unjoni bl-għan li trawwem teħid tad-deċiżjonijiet governanza marittima intersettorjali u transkonfinali koordinata u koerenti biex jiġu i mmassimizzati l-iżvilupp sostenibbli, it-tkabbir ekonomiku u l-koeżjoni soċjali tal-Istati Membri, b'mod partikolari fir-rigward tar-reġjunijiet kostali, insulari u l-aktar imbiegħda fl-Unjoni, kif ukoll is-setturi marittimi, permezz ta' politiki koerenti relatati mas-settur marittimu u kooperazzjoni internazzjonali rilevanti.

Emenda 4

Artikolu 5

Għanijiet tal-pjanijiet spazjali marittimi u l-istrateġiji għall-ġestjoni integrata tal-kosta

Test propost mill-Kummissjoni Emenda tal-KtR Il-pjanijiet spazjali marittimi u l-istrateġiji għall-ġestjoni integrata tal-kosta għandhom japplikaw approċċ ibbażat fuq l-ekosistema biex jiffaċilitaw il-koeżistenza u jevitaw il-kunflitti bejn attivitajiet ta' setturi li jikkompetu bejniethom fl-ilmijiet tal-ibħra u ż-żoni kostali, u għandhom l-għan li jikkontribwixxu biex: (a) … (b) … Il-pjanijiet spazjali marittimi u l-istrateġiji għall-ġestjoni integrata tal-kosta għandhom japplikaw approċċ ibbażat fuq l-ekosistema biex jiffaċilitaw il-koeżistenza u jevitaw il-kunflitti bejn attivitajiet ta' setturi li jikkompetu bejniethom fl-ilmijiet tal-ibħra u ż-żoni kostali, u għandhom jistabbilixxu objettivi li jistgħu l-għan li jikkontribwixxu biex: (a) … (b) …

Raġuni

Għandu jkun ċar li l-objettivi fit-test legali propost ikunu illustrattivi. Irid ikun hemm biżżejjed flessibilità sabiex l-awtoritajiet kompetenti jkunu jistgħu jiddeċiedu liema huma l-prijoritajiet adatti għall-ambjenti marittimi tagħhom, u kif dawn jistgħu jitwettqu.

Emenda 5

Artikolu 6

Rekwiżiti minimi komuni għall-pjanijiet spazjali marittimi u għall-istrateġiji għall-ġestjoni integrata tal-kosta

Test propost mill-Kummissjoni Emenda tal-KtR 1. Il-pjanijiet spazjali marittimi u l-istrateġiji għall-ġestjoni integrata tal-kosta għandhom jistabbilixxu passi operattivi sabiex jintlaħqu l-għanijiet stipulati fl-Artikolu 5 filwaqt li jqisu l-attivitajiet kollha rilevanti u l-miżuri applikabbli għalihom. 2. B'hekk, il-pjanijiet spazjali marittimi u l-istrateġiji għall-ġestjoni integrata tal-kosta għandhom, tal-inqas: (a) ikunu reċiprokament koordinati, sakemm ma jkunux integrati; (b) jiżguraw kooperazzjoni transkonfinali effettiva bejn l-Istati Membri, u bejn l-awtoritajiet nazzjonali u l-partijiet interessati tas-setturi ta' politika rilevanti; (c) jidentifikaw l-effetti transkonfinali tal-pjanijiet spazjali marittimi u l-istrateġiji għall-ġestjoni integrata tal-kosta fuq l-ilmijiet tal-ibħra u ż-żoni kostali taħt is-sovranità u/jew il-ġuriżdizzjoni ta' pajjiżi terzi fl-istess reġjun jew subreġjun tal-baħar u jittrattawhom b'kooperazzjoni mal-awtoritajiet kompetenti ta' dawn il-pajjiżi skont l-Artikoli 12 u 13. 3. Il-pjanijiet spazjali marittimi u l-istrateġiji għall-ġestjoni integrata tal-kosta għandhom jiġu rriveduti tal-inqas kull 6 snin. 1. Il-pjanijiet spazjali marittimi u l-istrateġiji għall-ġestjoni integrata tal-kosta għandhom jistabbilixxu passi operattivi sabiex jintlaħqu l-għanijiet stipulati fl-Artikolu 5 filwaqt li jqisu l-attivitajiet kollha rilevanti u l-miżuri applikabbli għalihom. 2. B'hekk, il-pjanijiet spazjali marittimi u l-istrateġiji għall-ġestjoni integrata tal-kosta għandhom, tal-inqas: (a) ikunu reċiprokament koordinati, sakemm ma jkunux integrati; (b) jiżguraw kooperazzjoni transkonfinali effettiva bejn l-Istati Membri, u bejn l-awtoritajiet nazzjonali u l-partijiet interessati tas-setturi ta' politika rilevanti; (c) jidentifikaw l-effetti transkonfinali tal-pjanijiet spazjali marittimi u l-istrateġiji għall-ġestjoni integrata tal-kosta fuq l-ilmijiet tal-ibħra u ż-żoni kostali taħt is-sovranità u/jew il-ġuriżdizzjoni ta' pajjiżi terzi fl-istess reġjun jew subreġjun tal-baħar u jittrattawhom b'kooperazzjoni mal-awtoritajiet kompetenti ta' dawn il-pajjiżi skont l-Artikoli 12 u 13. 3. Il-pjanijiet spazjali marittimi u l-istrateġiji għall-ġestjoni integrata tal-kosta għandhom jiġu rriveduti f'konformità maċ-ċikli ta' reviżjoni tal-pjani nazzjonali jew tal-inqas kull 6 snin.

Raġuni

Iċ-ċikli ta' implimentazzjoni se jkollhom ivarjaw minn Stat Membru għal ieħor sabiex jitnaqqas il-piż amministrattiv meħtieġ u sabiex jiġi żgurat li l-implimentazzjoni tad-Direttiva tkun konformi mal-prattika attwali u li ilha stabbilita sew fl-Istati Membri.

Emenda 6

Artikolu 7

Rekwiżiti minimi speċifiċi għall-pjanijiet spazjali marittimi

Test propost mill-Kummissjoni Emenda tal-KtR 1. Il-pjanijiet spazjali marittimi għandu jkun fihom tal-anqas immappjar tal-ilmijiet tal-baħar li jidentifikaw id-distribuzzjoni spazjali u temporali attwali u potenzjali tal-attivitajiet marittimi kollha rilevanti sabiex jinkisbu l-għanijiet kif stipulat fl-Artikolu 5. 2. Meta jkunu qed jistabbilixxu l-pjanijiet spazjali marittimi l-Istati Membri għandhom iqisu, tal-anqas, l-attivitajiet li ġejjin: (a) l-impjanti għall-estrazzjoni tal-enerġija u l-produzzjoni ta' enerġija rinnovabbli; (b) is-siti u l-infrastrutturi tal-estrazzjoni taż-żejt u tal-gass; (c) ir-rotot tat-trasport marittimu; (d) il-kejbil ta' taħt il-baħar u r-rotot tal-pipeline; (e) iż-żoni tas-sajd; (f) is-siti ta' trobbija fuq il-baħar; (g) is-siti ta' konservazzjoni tan-natura. 1. Il-pjanijiet spazjali marittimi għandu jkun fihom tal-anqas immappjar tal-ilmijiet tal-baħar li jidentifikaw id-distribuzzjoni spazjali u temporali attwali u potenzjali tal-attivitajiet marittimi kollha rilevanti sabiex jinkisbu l-għanijiet kif stipulat fl-Artikolu 5. 2. Meta jkunu qed jistabbilixxu l-pjanijiet spazjali marittimi l-Istati Membri għandhom iqisu attivitajiet li huma jqisu rilevanti u li jistgħu jinkludu, tal-anqas, l-attivitajiet li ġejjin : (a) l-impjanti għall-estrazzjoni tal-enerġija u l-produzzjoni ta' enerġija rinnovabbli; (b) is-siti u l-infrastrutturi tal-estrazzjoni taż-żejt u tal-gass; (c) ir-rotot tat-trasport marittimu u ż-żoni ta' navigazzjoni rikreattiva; (d) il-kejbil ta' taħt il-baħar u r-rotot tal-pipeline; (e) iż-żoni tas-sajd; (f) is-siti ta' trobbija fuq il-baħar; (g) is-siti ta' konservazzjoni tan-natura;. (h) żoni portwarji (kummerċ, sajd, rikreazzjoni).

Raġuni

Irid ikun hemm biżżejjed flessibilità sabiex l-awtoritajiet kompetenti jkunu jistgħu jiddeċiedu liema huma l-prijoritajiet adatti għall-ambjenti marittimi tagħhom, u kif dawn jistgħu jitwettqu.

Attivitajiet marittimi relatati man-navigazzjoni rikreattiva huma żviluppati ħafna f'xi reġjuni tal-Ewropa u jridu jitqiesu fl-ippjanar spazjali, kif għandhom ikunu wkoll żoni portwarji li huma ċentri importanti kemm għall-ippjanar marittimu kif ukoll tal-art (netwerks ferrovjarji u tat-triq).

Emenda 7

Artikolu 8

Rekwiżiti minimi speċifiċi għall-istrateġiji għall-ġestjoni integrata tal-kosta

Test propost mill-Kummissjoni Emenda tal-KtR 1. L-istrateġiji għall-ġestjoni integrata tal-kosta għandu jkun fihom tal-anqas, inventarju tal-miżuri eżistenti applikati f'żoni kostali u analiżi tal-ħtieġa għal azzjonijiet addizzjonali sabiex jintlaħqu l-għanijiet stipulati fl-Artikolu 5. L-istrateġiji għandhom jipprovdu għal-implimentazzjoni ta' politika integrata u transsettorjali u jikkunsidraw l-interazzjonijiet bejn l-attivitajiet terrestri u marittimi. 2. Meta jkunu qed jistabbilixxu l-istrateġiji għall-ġestjoni integrata tal-kosta, l-Istati Membri għandhom iqisu, tal-inqas, l-attivitajiet li ġejjin (a) l-utilizzazzjoni ta' riżorsi naturali speċifiċi inklużi l-impjanti għall-estrazzjoni tal-enerġija u l-produzzjoni ta' enerġija rinnovabbli; (b) l-iżvilupp tal-infrastruttura, tal-faċilitajiet tal-enerġija, tat-trasport, tal-portijiet, tax-xogħlijiet marittimi u ta' strutturi oħra inkluża l-infrastruttura ekoloġika; (c) l-agrikoltura u l-industrija; (d) is-sajd u l-akkwakultura; (e) il-konservazzjoni, ir-restawr u l-ġestjoni tal-ekosistemi kostali, is-servizzi tal-ekosistema u n-natura, il-pajsaġġi kostali u l-gżejjer; (f) il-mitigazzjoni u l-adattament għat-tibdil fil-klima. 1. L-istrateġiji għall-ġestjoni integrata tal-kosta għandu jkun fihom tal-anqas, inventarju tal-miżuri eżistenti applikati f'żoni kostali u analiżi tal-ħtieġa għal azzjonijiet addizzjonali sabiex jintlaħqu l-għanijiet stipulati fl-Artikolu 5. L-istrateġiji għandhom jipprovdu għal-implimentazzjoni ta' politika integrata u transsettorjali u jikkunsidraw l-interazzjonijiet bejn l-attivitajiet terrestri u marittimi. 2. Meta jkunu qed jistabbilixxu l-istrateġiji għall-ġestjoni integrata tal-kosta, l-Istati Membri għandhom iqisu, tal-inqas, l-attivitajiet li ġejjin (a) l-utilizzazzjoni ta' riżorsi naturali speċifiċi inklużi l-impjanti għall-estrazzjoni tal-enerġija u l-produzzjoni ta' enerġija rinnovabbli; (b) l-iżvilupp tal-infrastruttura, tal-faċilitajiet tal-enerġija, tat-trasport, tal-portijiet, tax-xogħlijiet marittimi u ta' strutturi oħra inkluża l-infrastruttura ekoloġika; (c) l-agrikoltura u l-industrija; (d) is-sajd u l-akkwakultura; (e) il-konservazzjoni, ir-restawr u l-ġestjoni tal-ekosistemi kostali, is-servizzi tal-ekosistema u n-natura, il-pajsaġġi kostali u l-gżejjer; (f) il-mitigazzjoni u l-adattament għat-tibdil fil-klima.

Raġuni

Jaħseb li leġislazzjoni għall-ICM hija l-ekwivalenti tal-leġislazzjoni dwar l-ippjanar tal-użu tal-art, li hija l-kompetenza tal-Istati Membri. Barra minn hekk, ma jarax wisq valur miżjud fil-formalizzar ta' għodda ta' ġestjoni informali li diġà teżisti.

Emenda 8

Artikolu 14

Awtoritajiet kompetenti

Test propost mill-Kummissjoni Emenda tal-KtR 1. Kull Stat Membru għandu jaħtar għal kull żona kostali u reġjun jew subreġjun tal-baħar ikkonċernat, l-awtorità jew l-awtoritajiet kompetenti għall-implimentazzjoni ta’ din id-Direttiva, inkluż biex jiżgura l-kooperazzjoni ma' Stati Membri oħra kif definit fl-Artikolu 12 u l-kooperazzjoni ma’ pajjiżi terzi kif definit fl-Artikolu 13. 2. Kull Stat Membru għandu jipprovdi lill-Kummissjoni b'lista tal-awtoritajiet kompetenti, flimkien mal-elementi ta’ informazzjoni elenkati fl-Anness I ta' din id-Direttiva. 3. Fl-istess waqt, l-Istati Membri għandhom jibagħtu lill-Kummissjoni lista tal-awtoritajiet kompetenti tagħhom fir-rigward ta’ dawk il-korpi internazzjonali li fihom huma jipparteċipaw u li huma rilevanti għall-implimentazzjoni ta’ din id-Direttiva. 4. Kull Stat Membru għandu jinforma lill-Kummissjoni bi kwalunkwe tibdil fl-informazzjoni pprovduta skont il-paragrafu 1 sa sitt xhur minn meta jidħol fis-seħħ tibdil bħal dan. 1. Kull Stat Membru, filwaqt li jqis il-ħtieġa għal governanza b'saħħitha f'diversi livelli u approċċ transsettorjali, għandu jaħtar għal kull żona kostali u reġjun jew subreġjun tal-baħar ikkonċernat, l-awtorità jew l-awtoritajiet kompetenti għall-implimentazzjoni ta’ din id-Direttiva, inkluż biex jiżgura l-kooperazzjoni ma' Stati Membri oħra kif definit fl-Artikolu 12 u l-kooperazzjoni ma’ pajjiżi terzi kif definit fl-Artikolu 13. 2. Kull Stat Membru għandu jipprovdi lill-Kummissjoni b'lista tal-awtoritajiet kompetenti, flimkien mal-elementi ta’ informazzjoni elenkati fl-Anness I ta' din id-Direttiva. 3. Fl-istess waqt, l-Istati Membri għandhom jibagħtu lill-Kummissjoni lista tal-awtoritajiet kompetenti tagħhom fir-rigward ta’ dawk il-korpi internazzjonali li fihom huma jipparteċipaw u li huma rilevanti għall-implimentazzjoni ta’ din id-Direttiva. 4. Kull Stat Membru għandu jinforma lill-Kummissjoni bi kwalunkwe tibdil fl-informazzjoni pprovduta skont il-paragrafu 1 sa sitt xhur minn meta jidħol fis-seħħ tibdil bħal dan.

Raġuni

Jenfasizza fit-test legali l-ħtieġa għal approċċ ta' goveranza f'diversi livelli fir-rigward tal-implimentazzjoni tad-Direttiva.

Emenda 9

Artikolu 16

Atti ta’ implimentazzjoni

Test propost mill-Kummissjoni Emenda tal-KtR 1. Il-Kummissjoni għandha, permezz ta’ atti ta’ implimentazzjoni, tadotta regoli dwar: (a) l-ispeċifikazzjonijiet operattivi għall-ġestjoni tad-dejta msemmija fl-Artikolu 10, sakemm dawn ma jkunux ġew stabbiliti minn leġiżlazzjoni oħra tal-UE, bħad-Direttiva 2007/2/KE jew 2008/56/KE, dwar — il-qsim tad-dejta, u l-ħidma f'konnessjoni ma' proċessi eżistenti tal-ġestjoni u l-ġbir tad-dejta; kif ukoll (b) l-istadji operattivi għall-istabbiliment u r-rappurtar dwar il-pjanijiet spazjali marittimi u l-istrateġiji għall-ġestjoni integrata tal-kosta li jikkonċernaw: — il-koerenza tal-obbligi tar-rappurtar taħt din id-Direttiva ma' leġiżlazzjoni oħra rilevanti tal-Unjoni; — iċ-ċikli ta' monitoraġġ u reviżjoni; — il-modalitajiet ta' kooperazzjoni transkonfinali; — il-konsultazzjoni pubblika. 1. Il-Kummissjoni għandha, permezz ta’ atti ta’ implimentazzjoni, tadotta regoli dwar: (a) l-ispeċifikazzjonijiet operattivi għall-ġestjoni tad-dejta msemmija fl-Artikolu 10, sakemm dawn ma jkunux ġew stabbiliti minn leġiżlazzjoni oħra tal-UE, bħad-Direttiva 2007/2/KE jew 2008/56/KE, dwar — il-qsim tad-dejta, u l-ħidma f'konnessjoni ma' proċessi eżistenti tal-ġestjoni u l-ġbir tad-dejta; kif ukoll (b) l-istadji operattivi għall-istabbiliment u r-rappurtar dwar il-pjanijiet spazjali marittimi u l-istrateġiji għall-ġestjoni integrata tal-kosta li jikkonċernaw: — il-koerenza tal-obbligi tar-rappurtar taħt din id-Direttiva ma' leġiżlazzjoni oħra rilevanti tal-Unjoni; — iċ-ċikli ta' monitoraġġ u reviżjoni; — il-modalitajiet ta' kooperazzjoni transkonfinali; — il-konsultazzjoni pubblika. 2. L-atti ta’ implimentazzjoni msemmija fil-paragrafu 1 għandhom jiġu adottati skont il-proċedura msemmija fl-Artikolu 17(2). 2. L-atti ta’ implimentazzjoni msemmija fil-paragrafu 1 għandhom jiġu adottati skont il-proċedura msemmija fl-Artikolu 17(2).

Raġuni

Hemm riżervi sinifikanti fir-rigward l-użu tal-Atti ta' Implimentazzjoni, b'mod partikolari fl-aspetti operattivi għall-istabbiliment ta' pjani u strateġiji, li jmorru lil hinn minn dak li huwa meħtieġ sabiex jikkontribwixxu għall-implimentazzjoni tal-obbligi tad-Direttiva.

Brussell, 9 ta’ Ottubru 2013. Il-President tal-Kumitat tar-Reġjuni Ramón Luis VALCÁRCEL SISO

(1) B'mod partikolari d-Direttiva Kwadru dwar l-Istrateġija Marina, id-Direttivi dwar l-Għasafar u l-Ħabitats u l-Politika Komuni tas-Sajd riformata.

(2) Opinjoni tas-Servizz Legali tal-Kunsill maħruġa fit-12 ta' Lulju 2013 (12283/13).

(3) Opinjonijiet b'raġunar negattiv ħarġu minn BE, DE, FI, IE, LT, NL, PL, SV, b'żewġ opinjonijiet pożittivi minn PT u RO.

(4) Il-Konvenzjoni ta' Barċellona diġà tistipula xi obbligi fuq l-Istati Membri fil-Mediterran.

(5) Recommendation concerning the implementation of Integrated Coastal Zone Management in Europe (2002/413/EC), Recital 17 (mhux disponibbli bil-Malti)